### NN 68/2025 (11.4.2025.), Pravilnik o priznavanju inozemnih stručnih kvalifikacija i prekograničnom zastupanju u području prava industrijskog vlasništva na povremenoj i privremenoj osnovi

Državni zavod za intelektualno vlasništvo

876

Na temelju članka 16. stavka 3. i članka 18. stavka 10. Zakona o reguliranim profesijama i priznavanju inozemnih stručnih kvalifikacija (»Narodne novine«, br. 82/15., 70/19., 47/20. i 123/23.) i članka 5.a, stavka 6., članka 5.b., stavka 6, članka 16.a, stavka 8. i članka 16.b., stavka 8., i članka 16.d, stavka 3. Zakona o zastupanju u području prava industrijskog vlasništva (»Narodne novine«, br. 54/05., 49/11., 54/13. i 17/25.) glavna ravnateljica Državnog zavoda za intelektualno vlasništvo donosi

PRAVILNIK

O PRIZNAVANJU INOZEMNIH STRUČNIH KVALIFIKACIJA I PREKOGRANIČNOM ZASTUPANJU U PODRUČJU PRAVA INDUSTRIJSKOG VLASNIŠTVA NA POVREMENOJ I PRIVREMENOJ OSNOVI

I. OPĆE ODREDBE

Članak 1.

(1) Ovim Pravilnikom propisuju se postupak i uvjeti za priznavanje inozemnih stručnih kvalifikacija u svrhu ostvarivanja prava na poslovni nastan za obavljanje regulirane profesije ovlaštenog zastupnika u području prava industrijskog vlasništva (u daljnjem tekstu: ovlaštenog zastupnika – patentni zastupnik i zastupnik za žigove) na području Republike Hrvatske, te za prekogranično obavljanje djelatnosti ovlaštenog zastupnika na privremenoj i povremenoj osnovi državljanina države ugovornice Ugovora o Europskom gospodarskom prostoru (u daljnjem tekstu: EGP) bez poslovnog nastana u Republici Hrvatskoj.

(2) Na postupak i način provjere ispunjavanja uvjeta iz stavka 1. ovoga članka na odgovarajući se način primjenjuju odredbe zakona kojim se uređuje područje reguliranih profesija i priznavanje inozemnih stručnih kvalifikacija, zakona kojim se uređuje zastupanje u području prava industrijskog vlasništva i ovoga Pravilnika, uz primjenu odredbi zakona kojim se uređuje opći upravni postupak.

(3) Pojmovi koji se koriste u ovom Pravilniku imaju značenje određeno zakonima iz stavka 2. ovoga članka.

Članak 2.

Izrazi koji se koriste u ovome Pravilniku, a imaju rodno značenje, odnose se jednako na muški i ženski rod.

Članak 3.

Nositelj stručne kvalifikacije kojem je priznata inozemna stručna kvalifikacija, kao i osoba kojoj je odobreno prekogranično pružanje usluga na privremenoj i povremenoj osnovi na temelju inozemnih stručnih kvalifikacija u Republici Hrvatskoj, mora poznavati razinu hrvatskog jezika potrebnu za stručnu i nesmetanu komunikaciju pred Državnim zavodom za intelektualno vlasništvo, odnosno u mjeri potrebnoj za obavljanje regulirane profesije ovlaštenog zastupnika na području Republike Hrvatske.

II. PRIZNAVANJE STRUČNE KVALIFIKACIJE U SVRHU OSTVARIVANJA PRAVA NA POSLOVNI NASTAN

Članak 4.

(1) Postupak priznavanja inozemne stručne kvalifikacije za obavljanje regulirane profesije ovlašteni zastupnik u svrhu poslovnog nastana u Republici Hrvatskoj provodi Državni zavod za intelektualno vlasništvo (u daljnjem tekstu: Zavod) po općem sustavu priznavanja inozemnih stručnih kvalifikacija.

(2) Zahtjev za priznavanje stručne kvalifikacije može podnijeti fizička osoba iz države ugovornice EGP-a, koja je stekla stručnu kvalifikaciju potrebnu za obavljanje djelatnosti ovlaštenog zastupnika u državi ugovornici EGP-a (u daljnjem tekstu: podnositelj zahtjeva).

(3) Sadržaj zahtjeva iz stavka 2. ovoga članka propisan je obrascem koji je sastavni dio ovoga Pravilnika (Obrazac – prilog I).

(4) Podnositelj je uz zahtjev obvezan dostaviti sljedeće dokumente:

a. dokaz o državljanstvu

b. dokaz o prebivalištu na području države ugovornice EGP-a

c. dokaz o kompetentnosti ili potrebnoj razini stručne kvalifikacije koji zahtijeva država ugovornica EGP-a za pristup i obavljanje reguliranoj profesiji ovlaštenog zastupnika koji su izdala nadležna tijela države ugovornice EGP-a u skladu s nacionalnim propisima ili

d. dokaz da je obavljao tu profesiju u punom ili nepunom radnom vremenu istovjetnog ukupnog trajanja najmanje godinu dana u posljednjih deset godina u državi ugovornici EGP-a u kojoj ta profesija nije regulirana, pod uvjetom da podnositelj zahtjeva posjeduje jednu ili više potvrda kompetentnosti ili dokaza o potrebnoj razini stručne kvalifikacije iz članka 5. stavaka 1. i 2. Zakona koje je izdalo nadležno tijelo države članice u kojoj ta profesija nije regulirana.

e. dokaz o uplati naknade troškova za postupak priznavanja inozemnih stručnih kvalifikacija

f. odgovarajući dokaz o poznavanju hrvatskog jezika najmanje na razini C1 (potvrda ovlaštene škole za strane jezike).

(5) Zahtjev se podnosi elektronički putem Jedinstvene kontaktne točke za usluge.

(6) U slučaju da se dokumenti na koje se poziva podnositelj zahtjeva mogu provjeriti putem Informacijskog sustava unutarnjeg tržišta (dalje u tekstu: IMI sustav), podnositelj zahtjeva ih nije dužan dostaviti, ali je obvezan uputiti na njih u zahtjevu iz stavka 2. ovoga članka.

(7) Dokumenti iz stavka 4., točke 3. i 4. ovoga članka prilažu se u ovjerenom prijevodu na hrvatski jezik, osim ako drugačije nije propisano posebnim propisom ili zakonom kojim se uređuje područje reguliranih profesija i priznavanje inozemnih stručnih kvalifikacija.

(8) Iznos naknade troškova iz stavka 4. točke 6. ovoga članka propisuje se posebnim propisom kojim se uređuju naknade troškova za postupke u području intelektualnog vlasništva.

Članak 5.

(1) Postupak priznavanja inozemnih stručnih kvalifikacija pokreće se na zahtjev podnositelja zahtjeva i smatra se pokrenutim u trenutku kada Zavod zaprimi zahtjev.

(2) Po primitku zahtjeva Zavod će pregledati zaprimljen zahtjev kako bi utvrdio sadrži li zahtjev sve potrebne podatke i dokumente. Ako je zahtjev uredan, Zavod će u roku od mjesec dana od zaprimanja potvrditi primitak zahtjeva.

(3) U slučaju da Zavod utvrdi da je zahtjev nepotpun i/ili sadrži nedostatak zbog kojeg po njemu nije moguće postupati, zaključkom će pozvati podnositelja zahtjeva da u roku od 90 dana od dostave zaključka dopuni zahtjev, odnosno dostavi uredan zahtjev, uz upozorenje da će, ako ne postupi po zaključku, zahtjev biti odbačen.

(4) Ako podnositelj zahtjeva ne postupi po zaključku iz prethodnog stavka, Zavod će rješenjem odbaciti zahtjev. Protiv tog rješenja nije dopuštena žalba, ali se može pokrenuti upravni spor.

Članak 6.

(1) Po zaprimanju urednog zahtjeva ili zahtjeva koji je uređen sukladno članku 5., stavku 3. ovoga Pravilnika, Zavod će provesti postupak priznavanja inozemne stručne kvalifikacije po pravilima o općem sustavu priznavanja sukladno odredbama zakona kojim se uređuje područje reguliranih profesija i priznavanje inozemnih stručnih kvalifikacija i uz primjenu propisa kojim se uređuje opći upravni postupak.

(2) U slučaju opravdane sumnje u vjerodostojnost dokumentacije iz članka 4., stavka 4. ovoga Pravilnika, Zavod će od nadležnih tijela zatražiti provjeru vjerodostojnosti dokaza, ili će provjeru dokumentacije izvršiti putem IMI sustava pod uvjetima koji su propisani odredbama propisa kojim se uređuje područje reguliranih profesija i priznavanje inozemnih stručnih kvalifikacija i propisa kojim se uređuju usluge.

(3) Postupak priznavanja inozemne stručne kvalifikacije obuhvaća ocjenu svih dostavljenih dokumenata te usporedbu relevantne dokumentacije o stručnim kvalifikacijama podnositelja zahtjeva sa stručnim kvalifikacijama koje su u Republici Hrvatskoj propisane kao uvjet za obavljanje regulirane profesije ovlaštenog zastupnika, kao i ocjenu postojanja bitnih razlika između stručnih kvalifikacija kandidata i stručnih kvalifikacija koje su propisane za obavljanje regulirane profesije u Republici Hrvatskoj. Prihvatljivost dokaza kompetentnosti utvrđuje se usporedbom obrazovanja, odnosno stručnog usavršavanja i osposobljavanja koje je za obavljanje regulirane profesije ovlaštenog zastupnika propisano u Republici Hrvatskoj i onog koje se zahtijeva u državi članici u kojoj je kandidat stekao svoje kvalifikacije, odnosno iz koje dolazi.

(4) U postupku donošenja ocjene iz prethodnog stavka Zavod razmatra:

a. sustav obrazovanja u državi u kojoj je stečena kvalifikacija

b. diplomu/certifikat inozemnog visokog učilišta na kojem je stručna kvalifikacija stečena i studijskoga programa na osnovi kojega je stečena ili drugi odgovarajući dokument

c. trajanje obrazovanja

d. prava koja proizlaze iz inozemne stručne odnosno obrazovne kvalifikacije u državi u kojoj je stečena

e. sadržaj osposobljavanja

f. mišljenje Nacionalnog ENIC/NARIC ureda o inozemnoj visokoškolskoj obrazovnoj kvalifikaciji, ako je potrebno

g. druge okolnosti/činjenice od značaja za priznavanje inozemne stručne kvalifikacije.

(5) Za provedbu postupka usporedbe relevantne dokumentacije o stručnim kvalifikacijama iz stavka 3. ovoga članka Zavod može imenovati Povjerenstvo za usporedbu stručnih kvalifikacija koje daje neobvezujuće stručno mišljenje.

Članak 7.

(1) Ako se prilikom provođenja ocjene i usporedbe dokumentacije iz članka 4. ovoga Pravilnika, utvrdi da je program obrazovanja, odnosno stručnog osposobljavanja i usavršavanja sukladan, odnosno da je dokumentacija o stručnim kvalifikacijama podnositelja zahtjeva sukladna sa stručnim kvalifikacijama koje su u Republici Hrvatskoj propisane kao uvjet za obavljanje regulirane profesije ovlaštenog zastupnika, Zavod će donijeti rješenje o priznavanju inozemne stručne kvalifikacije, pod uvjetom da podnositelj zahtjeva udovoljava svim drugim uvjetima koji su propisani ovim Pravilnikom, zakonom koji uređuje područje reguliranih profesija i priznavanje inozemnih stručnih kvalifikacija i zakonom koji uređuje zastupanje u području prava industrijskog vlasništva.

(2) Protiv rješenja iz stavka 1. ovoga članka nije dopuštena žalba, ali se može pokrenuti upravni spor.

Članak 8.

(1) U slučaju da se prilikom provođenja ocjene i usporedbe dokumentacije iz članka 4. ovoga Pravilnika, utvrdi da program obrazovanja, odnosno stručnog osposobljavanja i usavršavanja koje je podnositelj zahtjeva prošao obuhvaća bitno različite sadržaje od onih koje obuhvaća dokaz o položenom stručnom ispitu iz članka 6. Zakona zastupanju u području prava industrijskog vlasništva (»Narodne novine«, br. 54/05., 49/11., 54/13. i 17/25., dalje u tekstu Zakon o zastupanju), ili da ovlaštenje za obavljanje djelatnosti zastupnika za žigove sukladno Zakonu o zastupanju sadržava jednu ili više aktivnosti koje ne postoje u profesiji u matičnoj državi članici podnositelja zahtjeva, a stručni ispit iz članka 6. Zakona o zastupanju obuhvaća bitno različite sadržaje od sadržaja koje obuhvaća potvrda o kompetentnosti ili potrebnoj razini stručne kvalifikacije, Zavod će donijeti privremeno rješenje kojim će odrediti dopunsku mjeru.

(2) Privremeno rješenje Zavod će donijeti u roku od 60 dana od dana zaprimanja urednog zahtjeva.

(3) Zavod privremenim rješenjem podnositelju zahtjeva određuje jednu od sljedećih dopunskih mjera:

a) razdoblje prilagodbe do tri godine ili

b) provjeru kompetentnosti.

(4) Troškove provedbe dopunske mjere snosi podnositelj zahtjeva.

(5) U privremenom rješenju kojim određuje privremenu mjeru iz stavka 3., točke a) ovoga članka Zavod će odrediti uvjete za obavljanje prilagodbe, rok prilagodbe, odrediti mogućnost dodatnog obrazovanja ili stručnog usavršavanja i osposobljavanja te odrediti kriterije za ocjenu uspješnosti obavljanja razdoblja prilagodbe.

(6) U privremenom rješenju kojim određuje privremenu mjeru iz stavka 3., točke b) ovoga članka Zavod će odrediti rok za polaganje (praktičnog i/ili teorijskog dijela) ispita provjere kompetentnosti pred Zavodom, pri čemu prvi izlazak na ispit provjere kompetentnosti mora biti unutar šest mjeseci od dana donošenja privremenog rješenja, kao i popis obrazovnih sadržaja koji podliježu provjeri kompetentnosti.

(7) Neovisno o određenoj dopunskoj mjeri privremeno rješenje će sadržavati i obrazloženje zašto je određena dopunska mjera (podatke o razini stručne kvalifikacije koja je potrebna za obavljanje regulirane profesije u Republici Hrvatskoj i razini stručne kvalifikacije koju posjeduje podnositelj zahtjeva, pojedinosti bitno različitog sadržaja iz stavka 1. ovoga članka zbog kojih je dopunska mjera određena i razlozi zašto se te razlike ne mogu nadoknaditi kompetencijama stečenim u matičnoj državi članici), kao i iznos troškova za provedbu dopunske mjere s uputama i rokovima za plaćanje.

(8) Iznos naknade troškova iz stavka 4. ovoga članka propisuje se posebnim propisom kojim se uređuju naknade troškova za postupke u području intelektualnog vlasništva.

(9) Protiv privremenog rješenja Zavoda nije dopuštena žalba, ali se može pokrenuti upravni spor.

Članak 9.

(1) Ako podnositelj zahtjeva nije zadovoljio na ispitu provjere kompetentnosti, Zavod će rješenjem odbiti zahtjev za priznavanje inozemne stručne kvalifikacije.

(2) Protiv navedenog rješenja nije dopuštena žalba, ali se može pokrenuti upravni spor.

Članak 10.

(1) Podnositelj zahtjeva kojemu je određena dopunska mjera iz članka 8. stavka 3. točke a) dužan je nakon uspješno provedene dopunske mjere o tome dostaviti potvrdu Zavodu.

(2) Zavod će u roku od mjesec dana od primitka potvrde iz stavka 1. ovoga članka odnosno od dana uspješnog polaganja ispita provjere kompetentnosti iz članka 8. stavka 3. točke b) donijeti rješenje o priznanju inozemne stručne kvalifikacije.

(3) Protiv rješenja iz stavka 2. ovoga članka nije dopuštena žalba, ali se može pokrenuti upravni spor.

Članak 11.

(1) Ako podnositelj zahtjeva ne ispunjava uvjete propisane ovim Pravilnikom, zakonom koji uređuje područje reguliranih profesija i priznavanje inozemnih stručnih kvalifikacija i zakonom koji uređuje zastupanje u području prava industrijskog vlasništva, Zavod će rješenjem odbiti zahtjev za priznavanju inozemne stručne kvalifikacije.

(2) Protiv rješenja iz stavka 1. ovoga članka nije dopuštena žalba, ali se može pokrenuti upravni spor.

Članak 12.

(1) O zahtjevu za priznavanje inozemne stručne kvalifikacije Zavod će donijeti rješenje i dostaviti ga podnositelju zahtjeva najkasnije u roku od tri mjeseca od dana zaprimanja urednog zahtjeva.

(2) Rok iz stavka 1. ovoga članka može se produžiti najviše za mjesec dana ako za to postoje opravdani razlozi.

(3) U slučaju da su privremenim rješenjem određene dopunske mjere iz članka 8. ovoga Pravilnika odredbe stavaka 1. i 2. ovoga članka se ne primjenjuju.

(4) Ako Zavod ne donese rješenje o priznavanju inozemne stručne kvalifikacije i ne dostavi ga podnositelju zahtjeva u roku iz stavka 1. ovoga članka, odnosno u slučaju opravdanih razloga u roku iz stavka 2. ovoga članka, smatrat će se da je zahtjev podnositelja zahtjeva usvojen.

(5) U slučaju iz stavka 4. podnositelj zahtjeva ima pravo podnijeti zahtjev Zavodu kojim traži donošenje rješenja kojim se utvrđuje da je zahtjev o priznavanju inozemne stručne kvalifikacije usvojen, a koje će Zavod donijeti i poslati podnositelju zahtjeva u roku od osam dana od dana primitka zahtjeva kojim se traži donošenje rješenja.

III. OBAVLJANJE DJELATNOSTI NA PRIVREMENOJ I POVREMENOJ OSNOVI

Članak 13.

(1) Prije početka pružanja usluge prekograničnog obavljanja djelatnosti ovlaštenog zastupnika na privremenoj i povremenoj osnovi bez poslovnog nastana u Republici Hrvatskoj strana fizička odnosno pravna osoba obavezna je pisanom izjavom o tome obavijestiti Zavod.

(2) Izjava iz stavka 1. ovoga članka podnosi se za svaku godinu u kojoj se namjerava pružati usluga obavljanja djelatnosti ovlaštenog zastupnika na privremenoj i povremenoj osnovi u Republici Hrvatskoj.

(3) Sadržaj izjave za fizičke osobe propisan je obrascem koji je sastavni dio ovoga Pravilnik a (Obrazac – prilog II), a sadržaj izjave za pravne osobe propisan je obrascem koji je sastavni dio ovoga Pravilnika (Obrazac – prilog III).

(4) Izjava iz stavka 1. ovoga članka podnosi se elektronički putem Jedinstvene kontaktne točke za usluge.

Članak 14.

(1) Prilikom podnošenja prve izjave o pružanju usluge obavljanja djelatnosti ovlaštenog zastupnika na privremenoj i povremenoj osnovi iz članka 13. ovoga Pravilnika, strana fizička osoba uz izjavu je obvezna dostaviti sljedeće dokumente:

a. dokaz o državljanstvu države ugovornice EGP-a,

b. dokaz o prebivalištu u državi ugovornici EGP-a,

c. dokaz o stečenoj stručnoj kvalifikaciji za obavljanje djelatnosti ovlaštenog zastupnika u državi ugovornici EGP-a koji je izdalo strano nadležno tijelo države ugovornice EGP-a

d. potvrdu da u državi ugovornici EGP-a obavlja djelatnost ovlaštenog zastupnika i da nema, čak ni privremeno, zabranu obavljanja djelatnosti

e. odgovarajući dokaz o poznavanju hrvatskog jezika najmanje na razini C1 (potvrda ovlaštene škole za strane jezike).

(2) Prilikom podnošenja prve izjave o pružanju usluge obavljanja djelatnosti ovlaštenog zastupnika na privremenoj i povremenoj osnovi iz članka 13. ovoga Pravilnika, strana pravna osoba uz izjavu je obvezna dostaviti sljedeće dokumente:

a. dokaz o pravu obavljanja djelatnosti ovlaštenog zastupnika u državi sjedišta,

b. dokaz o sjedištu u državi ugovornici EGP-a,

c. dokaz o ispunjavanju uvjeta propisanog člankom 5. stavkom 1. točkom 4. i člankom 5. stavkom 2. točkom 3. Zakona o zastupanju,

d. potvrdu da u državi ugovornici EGP-a obavlja djelatnost ovlaštenog zastupnika i da nema, čak ni privremeno, zabranu obavljanja djelatnosti

e. odgovarajući dokaz da osoba za koju dostavlja dokaz o ispunjavanju uvjeta iz toče 3. ovoga stavka poznaje hrvatski jezik najmanje na razini C1 (potvrda ovlaštene škole za strane jezike).

(3) U slučaju da se dokumenti iz stavaka 1. i 2. ovoga članka mogu provjeriti putem IMI sustava, podnositelj izjave ih nije dužan dostaviti, ali je obvezan u izjavi uputiti na njih.

(4) Dokumenti iz stavka 1. točaka 3. i 4. i stavka 2. točaka 3. i 4. ovoga članka prilažu se u ovjerenom prijevodu na hrvatski jezik, osim ako drugačije nije propisano posebnim propisom ili zakonom kojim se uređuje područje reguliranih profesija i priznavanje inozemnih stručnih kvalifikacija.

Članak 15.

(1) Po primitku izjave iz članka 13. ovoga Pravilnika Zavod će izjavu pregledati kao bi utvrdio sadrži li izjava sve tražene podatke i dokumente.

(2) U slučaju da Zavod utvrdi da je izjava nepotpuna i/ili sadrži nedostatak zbog kojeg po njoj nije moguće postupati, zaključkom će pozvati podnositelja izjave da u roku od 30 dana od dostave zaključka dopuni izjavu i/ili ispravi nedostatak, uz upozorenje da će, ako ne postupi po zaključku, izjava biti odbačena.

(3) Ako podnositelj zahtjeva ne postupi po zaključku iz prethodnog stavka, Zavod će rješenjem odbaciti izjavu.

(4) Zavod će u roku od 60 dana od dana zaprimanja uredne izjave rješenjem odlučiti o dopuštenosti pružanja usluge na privremenoj i povremenoj osnovi za razdoblje od godinu dana.

(5) Protiv rješenja iz stavka 3. i 4. ovoga članka nije dopuštena žalba, ali se može pokrenuti upravni spor.

Članak 16.

(1) Prilikom podnošenja izjave za novo i/ili naredno razdoblje od godinu dana podnositelj nije obvezan dostavljati dokumente iz članka 14. ovoga Pravilnika, osim ako nisu bitno izmijenjene okolnosti temeljem kojih je ranije dopušteno pružanje usluge na privremenoj i povremenoj osnovi.

(2) Prilikom podnošenja izjave iz stavka 1. ovoga članka podnositelj je uz izjavu obvezan priložiti dokaz o učestalosti i trajanju pružanja usluge u prethodnoj godini u Republici Hrvatskoj.

Članak 17.

(1) Pružatelj usluge na privremenoj i povremenoj osnovi obvezan je Zavod pisanim putem, bez odgode, obavijestiti o svakoj promjeni okolnosti na temelju koje mu je ranije dopušteno pružanje usluge na privremenoj i povremenoj osnovi.

(2) Ako Zavod utvrdi da pružatelj usluge na privremenoj i povremenoj osnovi zbog promijenjenih okolnosti iz obavijesti iz stavka 1. ovoga članka više ne ispunjava uvjete za pružanje usluge na privremenoj i povremenoj osnovi, rješenjem će mu zabraniti daljnje obavljanje djelatnosti u Republici Hrvatskoj.

(3) Protiv rješenja iz stavka 2. ovoga članka nije dopuštena žalba, ali se može pokrenuti upravni spor.

IV. EVIDENCIJA O OBAVLJANJU DJELATNOSTI OVLAŠTENOG ZASTUPNIKA NA PRIVREMENOJ I POVREMENOJ OSNOVI

Članak 18.

(1) Osoba koja prekogranično obavlja djelatnost ovlaštenog zastupnika na povremenoj i privremenoj osnovi bez poslovnog nastana u Republici Hrvatskoj upisuje se u evidenciju o obavljanju djelatnosti ovlaštenog zastupnika na privremenoj i povremenoj osnovi u Republici Hrvatskoj koju vodi Zavod.

(2) Evidencija iz stavka 1. ovoga članka sadrži:

a. Ime i prezime/naziv pružatelja usluga

b. Podatke za kontakt (adresa, broj telefona, adresa elektroničke pošte)

c. Profesionalni naziv djelatnosti koji postoji u propisima države članice poslovnog nastana na jednom od službenih jezika države članice poslovnog nastana

d. Matična država

e. Prebivalište/adresa sjedište

f. Rješenje o odobrenju obavljanja djelatnosti

g. Datum početka obavljanja djelatnosti

h. Datum završetka obavljanja djelatnosti

i. Podaci o opunomoćeniku za zaprimanje pismena.

(3) Podaci iz točaka 1., 2., 3. i 4. stavka 2. ovoga članka se javno objavljuju.

V. PRIJELAZNE I ZAVRŠNE ODREDBE

Članak 19.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/2025-007/0001
 Urbroj: 559-01/1-25-005
 Zagreb, 9. travnja 2025.

Glavna ravnateljica
 mr. sc. Ljiljana Kuterovac, v. r.

PRILOG 1

ZAHTJEV
 ZA PRIZNAVANJE INOZEMNE STRUČNE KVALIFIKACIJE

|  |  |  |  |  |
| --- | --- | --- | --- | --- |
| I. Osobni podaci podnositelja zahtjeva | | | | |
| Ime: | | | | |
| Prezime: | | | | |
| OIB: | | | | |
| Spol | ☐ Ž | | | ☐ M |
| Dan, mjesec i godina rođenja: | | | | |
| Mjesto rođenja: | | | | |
| Država rođenja: | | Državljanstvo: | | |
| Ulica i kućni broj; | | | | |
| Poštanski broj: | | Mjesto: | | |
| Država: | | | | |
| Broj telefona: | | Broj mobitela: | | |
| Adresa elektroničke pošte: | | | | |
| II. Profesija za koju se zahtjev podnosi | | | | |
| ☐ Patentni zastupnik | | | ☐ Zastupnik za žigove | |
| III. Profesija u državi poslovnog nastana | | | | |
| Naziv profesije u državni poslovnog nastana: | | | | |
| Profesija za koju se zahtjev podnosi regulirana u državi članici poslovnog nastana | | | | |
| ☐ Da | | | ☐ Ne | |
| Ako je odgovor NE potrebno je dostaviti dokaz o obavljanju profesije u punom ili nepunom radnom vremenu istovjetnog ukupnog trajanja najmanje godinu dana u posljednjih deset godina u državi ugovornici EGP-a u kojoj ta profesija nije regulirana, pod uvjetom da se posjeduje jedna ili više potvrda kompetentnosti ili dokaza o potrebnoj razini stručne kvalifikacije iz članka 5. stavaka 1. i 2. Zakona o zastupanju koje je izdalo nadležno tijelo države članice u kojoj ta profesija nije regulirana | | | | |
| Mjesto: | | | Potpis podnositelja zahtjeva: | |
| Datum podnošenja zahtjeva: | | | | |

Popis priloženih dokumenata1

☐ dokaz o državljanstvu

☐ dokaz o prebivalištu na području države ugovornice EGP-a (preslika identifikacijske isprave)

☐ dokaz o kompetentnosti ili potrebnoj razini stručne kvalifikacije koji zahtijeva država ugovornica EGP-a za pristup i obavljanje reguliranoj profesiji ovlaštenog zastupnika koji su izdala nadležna tijela države ugovornice EGP-a u skladu s nacionalnim propisima2 ili

☐ dokaz o obavljanju profesije u punom ili nepunom radnom vremenu istovjetnog ukupnog trajanja najmanje godinu dana u posljednjih deset godina u državi ugovornici EGP-a u kojoj ta profesija nije regulirana, pod uvjetom da se posjeduje jedna ili više potvrda kompetentnosti ili dokaza o potrebnoj razini stručne kvalifikacije iz članka 5. stavaka 1. i 2. Zakona o zastupanju koje je izdalo nadležno tijelo države članice u kojoj ta profesija nije regulirana2

☐ dokaz o poznavanju hrvatskoga jezika najmanje na razini C1

☐ ostala dokumentacija \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 U slučaju da se dokumenti na koje se poziva podnositelj izjave mogu provjeriti putem IMI sustava, podnositelj izjave ih nije dužan dostaviti, ali je obvezan uputiti na njih u izjavi. U slučaju opravdane sumnje u vjerodostojnost dokumentacije Zavod će od nadležnih tijela zatražiti provjeru vjerodostojnosti dokaza, ili će provjeru dokumentacije izvršiti putem IMI sustava pod uvjetima koji su propisani odredbama Zakona o reguliranim profesijama i priznavanju inozemnih stručnih kvalifikacija

2 Dokazi se prilažu u ovjerenom prijevodu na hrvatski jezik, osim ako drugačije nije propisano posebnim propisom ili zakonom kojim se uređuje područje reguliranih profesija i priznavanje inozemnih stručnih kvalifikacija

PRILOG 2

IZJAVA
 O PRUŽANJU USLUGE PREKOGRANIČNOG OBAVLJANJA DJELATNOSTI OVLAŠTENOG ZASTUPNIKA NA PRIVREMENOJ I POVREMENOJ OSNOVI ZA FIZIČKE OSOBE

|  |
| --- |
| I. Osobni podaci davatelja/davateljice izjave |

|  |  |  |  |
| --- | --- | --- | --- |
| Ime: | | | |
| Prezime: | | | |
| OIB: | | | |
| Spol | ☐ Ž | | ☐ M |
| Dan, mjesec i godina rođenja: | | | |
| Mjesto rođenja: | | Država rođenja: | |
| Državljanstvo: | | | |

|  |  |
| --- | --- |
| Adresa u državi članici poslovnog nastana | |
| Ulica i kućni broj: | |
| Poštanski broj: | Mjesto: |
| Država: | |
| Broj telefona: | Broj mobitela: |
| Adresa elektroničke pošte: | |
| Podaci o opunomoćeniku za primanje pismena u Republici Hrvatskoj | |
| Ime i prezime/naziv: | |
| Ulica i kućni broj: | |
| Poštanski broj: | Mjesto: |
| II. Profesija na koju se izjava odnosi | |
| Naziv profesije: | |
| ☐ Patentni zastupnik | ☐ Zastupnik za žigove |
| Profesija na koju se izjava odnosi je regulirana u državi članici poslovnog nastana | |
| ☐ Da | ☐ Ne |
| III. Izjava se podnosi za: | |
| ☐ Prvo pružanje usluge | ☐Ponovno podnošenje izjave (za novo i/ili naredno razdoblje od godinu dana) |
| Mjesto: | Potpis podnositelja izjave: |
| Datum izdavanja izjave: | |

Popis priloženih dokumenata (dokumenti se podnose prije početka prvog pružanja usluga)1

☐ dokaz o državljanstvu

☐ dokaz o prebivalištu (preslika identifikacijske isprave)

☐ dokaz o stečenoj stručnoj kvalifikaciji za obavljanje djelatnosti ovlaštenog zastupnika u državi ugovornici EGP-a koji je izdalo strano nadležno tijelo države ugovornice EGP-a2

☐ potvrda da u državi ugovornici EGP-a obavlja djelatnost ovlaštenog zastupnika i da nema, čak ni privremeno, zabranu obavljanja djelatnosti2

☐ dokaz o poznavanju hrvatskog jezika najmanje na razini C1

☐ ostala dokumentacija \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 U slučaju da se dokumenti na koje se poziva podnositelj izjave mogu provjeriti putem IMI sustava, podnositelj izjave ih nije dužan dostaviti, ali je obvezan uputiti na njih u izjavi

2 Dokazi se prilažu u ovjerenom prijevodu na hrvatski jezik, osim ako drugačije nije propisano posebnim propisom ili zakonom kojim se uređuje područje reguliranih profesija i priznavanje inozemnih stručnih kvalifikacija

PRILOG 3

IZJAVA
 O PRUŽANJU USLUGE PREKOGRANIČNOG OBAVLJANJA DJELATNOSTI OVLAŠTENOG ZASTUPNIKA NA PRIVREMENOJ I POVREMENOJ OSNOVI ZA PRAVNE OSOBE

|  |
| --- |
| I. Osobni podaci davatelja/davateljice izjave |

|  |
| --- |
| Naziv: |
| OIB: |
| Ime i prezime odgovorne osobe: |

|  |  |
| --- | --- |
| Adresa sjedišta u državi članici poslovnog nastana | |
| Ulica i kućni broj: | |
| Poštanski broj: | Mjesto: |
| Država: | |
| Broj telefona: | Broj mobitela: |
| Adresa elektroničke pošte: | |
| Podaci o opunomoćeniku za primanje pismena u Republici Hrvatskoj | |
| Ime i prezime/naziv: | |
| Ulica i kućni broj: | |
| Poštanski broj: | Mjesto: |
| II. Profesija na koju se izjava odnosi | |
| Naziv profesije: | |
| ☐ Patentni zastupnik | ☐ Zastupnik za žigove |
| Profesija na koju se izjava odnosi je regulirana u državi članici poslovnog nastan | |
| ☐ Da | ☐ Ne |
| III. Izjava se podnosi za: | |
| ☐ Prvo pružanje usluge | ☐Ponovno podnošenje izjave (za novo i/ili naredno razdoblje od godinu dana) |
| Mjesto: | Potpis podnositelja izjave: |
| Datum izdavanja izjave: | |

Popis priloženih dokumenata (dokumenti se podnose prije početka prvog pružanja usluga)1

☐ dokaz o pravu obavljanja djelatnosti ovlaštenog zastupnika u državi sjedišta

☐ dokaz o sjedištu u državi ugovornici EGP-a

☐ dokaz o ispunjavanju uvjeta propisanog člankom 5. stavkom 1. točkom 4. i člankom 5. stavkom 2. točkom 3. Zakona o zastupanju2

☐ potvrda da u državi ugovornici EGP-a obavlja djelatnost ovlaštenog zastupnika i da nema, čak ni privremeno, zabranu obavljanja djelatnosti2

☐ dokaz da osoba za koju dostavlja dokaz o ispunjavanju uvjeta iz toče 3. ovoga stavka poznaje hrvatski jezik najmanje na razini C1

☐ ostala dokumentacija \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 U slučaju da se dokumenti na koje se poziva podnositelj izjave mogu provjeriti putem IMI sustava, podnositelj izjave ih nije dužan dostaviti, ali je obvezan uputiti na njih u izjavi

2 Dokazi se prilažu u ovjerenom prijevodu na hrvatski jezik, osim ako drugačije nije propisano posebnim propisom ili zakonom kojim se uređuje područje reguliranih profesija i priznavanje inozemnih stručnih kvalifikacija